KISKŐRÖS VÁROS POLGÁRMESTERE


ELŐTERJESZTÉS
(sürgősséggel a Képviselő-testület 2025. április 30.-i ülésére)


TÁRGY:		A KISKŐRÖS ÁRPÁD U. 10-12. ÉS A LIGET U. 8-10-12. SZÁM ALATTI TÁRSASHÁZ-KÖZÖSSÉGEK AJÁNDÉKOZÁSA ÉS TERÜLETRENDEZÉS

Kiskőrös Város Polgármestere a 2578/1 hrsz-ú, Kiskőrös, Liget u. 8-10-12. és a 2578/2 hrsz-ú, Kisőrös, Árpád u. 10-12. szám alatti Társasház-közösségekkel egyeztetést kezdeményezett, annak érdekében, hogy az Önkormányzat a társasházak meghatározott területrészén közterületi parkolókat építene, illetve területrendezést valósítana meg. A parkoló területe térítésmentesen az Önkormányzat tulajdonába kerül. A területfelajánlás ellentételezésére az Önkormányzat a Társasház-közösségek tulajdonában visszamaradt földterületeken tereprendezési munkákat valósít meg. 

Kiskőrös Város Önkormányzata a Bács-Kiskun Vármegyei Kormányhivatal Földhivatali Főosztály Földhivatali Osztály 5. (Kiskőrös) (a továbbiakban: Földhivatali Osztály) előtt a 2578/1 és a 2578/2 hrsz-ú ingatlanok telekalakítását/telekcsoport újraosztását kezdeményezte. A változási vázrajz az előterjesztés mellékletét képezi. A telekalakítási engedély 2024. július 09. napján vált véglegessé.

A telekcsoport újraosztással létrejött 2578/3 hrsz-ú ingatlan 936 m2 térmértékű területén kerülne kiépítésre 26 db közterületi parkoló. A közterületi parkoló területe a város rendezési tervében kiszabályozásra került.
A 2578/2 hrsz-ú, Árpád u. 10-12. szám alatti Társasház-közösség a társasház 3118 m2 területéből 452 m2 területrészt, a 2578/1 hrsz-ú Liget u. 8-10-12 szám alatti Társasház-közösség a társasház 3118 m2 területéből 484 m2 területrészt ajánlott fel közterületi parkoló kiépítése céljára.

A független szakértői értékbecslés alapján a telekcsoport újraosztással kialakult 2578/3 hrsz-ú, 936 m2 térmértékű beépítetlen terület ingatlanforgalmi értéke 15.000.000,-Ft.

Az Önkormányzat a területrészek felajánlásának ellentételezésére a társasházak visszamaradt területein tereprendezést valósít meg a Társasház közösségekkel egyeztetett igényeknek megfelelően, a felajánlott telekrész értékarányának megfelelő összegben.
A fentiek alapján az Árpád u. 10-12. szám alatti Társasház-közösség tulajdonát képező területen 7.243.590,-Ft, a Liget u. 8-10-12 szám alatti Társasház-közösség tulajdonát képező területen 7.756.410,-Ft összegben valósul meg a területrendezés, melyre az Önkormányzat és a Társasház-közösségek településrendezési szerződést kötnek.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 18. § (6) bekezdés alapján a felajánlás elfogadásáról a Képviselő-testület jogosult dönteni.

Az előterjesztés sürgősségét indokolja, hogy az előterjesztés elkészítéséhez szükséges dokumentáció a képviselő-testületi anyagkiküldést követően vált véglegessé.

A fentiekre tekintettel javaslom, hogy a Képviselő-testület a határozat-tervezetben foglaltak szerint hozza meg döntését.

Kiskőrös, 2025. április 28.


	Domonyi László sk.
	polgármester





HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata közterületi parkolók építése céljára tulajdonba vegye a 2578/1 hrsz-on nyilvántartott Kiskőrös, Liget u. 8-10-12. szám alatti Társasház-közösség tulajdonát képező 3118 m2 alapterületű ingatlan területéből 484 m2 területrészt, valamint a 2578/2 hrsz-on nyilvántartott Kiskőrös, Árpád u. 10-12. szám alatti Társasház-közösség tulajdonát képező 3118 m2 alapterületű ingatlan területéből 452 m2 területrészt ingyenesen, ajándékozás jogcímén.
2. felhatalmazza a polgármestert a határozat-tervezet mellékletét képező telekalakítással vegyes ajándékozási szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.
3. egyetért azzal, hogy a 2578/1 hrsz-on nyilvántartott Kiskőrös, Liget u. 8-10-12. szám alatti Társasház-közösség tulajdonát képező területen Kiskőrös Város Önkormányzata 7.756.410,-Ft összegben területrendezési munkát valósítson meg.
4. egyetért azzal, hogy a 2578/2 hrsz-on nyilvántartott Kiskőrös, Árpád u. 10-12. szám alatti Társasház-közösség tulajdonát képező területen Kiskőrös Város Önkormányzata 7. 243.590,-Ft összegben területrendezési munkát valósítson meg.
5. felhatalmazza a polgármestert, hogy az 1. pontban foglalt Társasház-közösségekkel a területrendezési munkák megvalósítása érdekében a településrendezési szerződéseket megkösse.

Felelős:	polgármester
Határidő:	azonnal

